Al-Bashir-lasbrief toets vir Internasionale Strafhof – praag.co.za — 20 jaar jonk!
Bashir word as ‘n Chinese oliebondgenoot beskou en die kwessie is ook ‘n toets vir die Internasionale Strafhof se geloofwaardigheid.
Die ANC het intussen verklaar dat die Internasionale Strafhof nie meer doeltreffend is vir die doel waarvoor dit tot stand gebring is nie. Afrikalande het reeds kapsie gemaak oor die Hof se partydigheid.
Die regering van Soedan sê sy president, Omar al-Bashir sal Suid-Afrika eers verlaat nadat sy bedrywighede by die 25ste Afrika Unie-beraad in Sandton afgehandel is.
Die Hooggeregshof in Pretoria het die aansoek tot vanoggend uitgestel en opdrag gegee dat al-Bashir nie die land mag verlaat nie.
Soedan se minister van buitelandse sake, Ibrahim Ghandour het aan die SABC gesê al-Bashir is op uitnodiging van die Afrika Unie in Suid-Afrika en sal sy verpligtinge as president nakom.
Talle Afrika-lande beskuldig die Strafhof van selektiewe geregtigheid en die ANC het gevra vir ‘n hersiening van die hof se mandaat, om dit op alle lede van die Verenigde Nasies van toepassing te maak.
“President Bashir is nog in Johannesburg, maar ons verlaat Suid-Afrika vandag [Maandag],” het sy woordvoerder, Mohamed Hatem aan Reuters gesê.
Regter Hans Fabricius het Bashir Sondag verbied om Suid-Afrika te verlaat totdat hy ‘n besluit oor ‘n aansoek gemaak het.
Die verhoor oor die saak sal Maandag hervat om 0930 GMT hervat word.
Suid-Afrika se regering het die hof se beslissing uitgedaag omdat Bashir immuniteit gegee is, sowel as alle ander afgevaardigdes na die AU-beraad.
Soedanese amptenare het Sondag gesê die hofbevel het “geen waarde” nie, want Bashir is uitgenooi deur die Suid-Afrikaanse regering.
Amnestie Internasionaal het ook geëis dat Al-Bashir onmiddellik gearresteer moet word.
Die menseregtegroep se navorsingsdirekteur vir Afrika, Net-sanet Belay, sê indien president Jacob Zuma se regering hom nie in hegtenis neem nie, verleen hulle bystand aan ’n leier wat daarvan beskuldig word dat hy aandadig is aan die doodmaak, verminking en marteling van honderde duisende mense.
Skrywer praagGepubliseer op 15 Junie 2015 15 Junie 2015 Kategorieë Nuus, Suider-AfrikaSleutelwoord AU-spitsberaad, China, internasionale strafhof, lasbrief, olie, president Bashir, Soedan
Vorige Vorige artikel: ‘Het einde van Nederland is nabij’
Volgende Volgende artikel: Mugabe loods aanval teen SA, Nigerië by AU-spitsberaad